C 152/172
SK
Úradný vestník Európskej únie
6.4.2022
3.
Konkrétne pripomienky: úloha lesov pri zmene klímy a biodiverzite 3.1.
Lesy zohrávajú významnú úlohu v prírodných procesoch: pri kontrole uhlíkového cyklu, vody a živín, pri tvorbe pôdy a pri udržiavaní biodiverzity.
Na druhej strane sú samotné lesy mimoriadne citlivé na dôsledky zmeny klímy. 3.2.
Celková výmera lesov a rozloha chránených lesov v EÚ sa v posledných desaťročiach zvýšila –prírastok dreva prevyšuje ťažbu – a lesy sú významným zachytávačom uhlíka (2).
Na druhej strane, odlesňovanie na globálnej úrovni, najmä v tropických oblastiach, pokračuje a pretvára tieto lesy na zdroj emisií, pričom výrazne prispieva k prebiehajúcemu úbytku biodiverzity (3).
EHSV preto zdôrazňuje, že je zároveň potrebné zohľadniť úlohu lesov v globálnom meradle, a vyzýva EÚ, aby aktívne podporovala globálne uplatňovanie medzinárodných dohôd, ktoré prispievajú k ochrane a udržateľnému využívaniu lesov. 3.3.
Lesy a lesné biohospodárstvo zohrávajú pri zmierňovaní zmeny klímy mnohorakú úlohu: zabezpečujú sekvestráciu a ukladanie uhlíka a nahrádzajú fosílne suroviny, energiu a výrobky.
Z toho vyplýva, že medzi rôznymi opatreniami existujú synergie a kompromisy (4).
EHSV preto pri hľadaní najudržateľnejších riešení na dosiahnutie hospodárstva bez využívania fosílnych palív zdôrazňuje potrebu komplexne zohľadniť všetky tieto mechanizmy. 3.4.
Sekvestrácia uhlíka nie je len otázkou zalesnených oblastí, ale najmä podpory rastu lesov a intenzívnej fotosyntézy.
Okrem zalesňovania a znovuzalesňovania lesov je preto pre využitie potenciálu lesov ako nástroja na zachytávanie uhlíka dôležité aj aktívne obhospodarovanie, využívanie a obnova lesov. 3.5.
Úloha lesov pri skladovaní uhlíka je tiež rozmanitá, keďže uhlík sa ukladá nielen v stromoch a pôde, ale aj vo výrobkoch z dreva.
V tejto súvislosti sú najefektívnejšie výrobky z dreva s dlhou životnosťou, ako sú budovy a kvalitný nábytok.
Produkty lesného hospodárstva s kratšou životnosťou takisto zachovávajú určitý obsah uhlíka, pokiaľ sa recyklujú.
Navyše, ak sa pri nahrádzaní fosílnych surovín používajú obnoviteľné suroviny získané z lesa, bráni sa tým uvoľňovaniu uhlíka z úložísk fosílnych palív. 3.6.
EHSV zároveň požaduje, aby sa pozornosť venovala zraniteľnosti lesov voči zmene klímy a potrebe adaptácie na zmenu klímy, keďže globálne otepľovanie mení životné podmienky stromov a všetkých organizmov a je sprevádzané lesnými katastrofami spôsobenými zvýšeným suchom, požiarmi, búrkami a škodcami.
Na druhej strane lesy prispievajú k adaptácii na zmenu klímy tým, že poskytujú ochranu proti erózii, zosuvom pôdy a záplavám. 3.7.
Lesy vrátane obhospodarovaných lesov sú tiež dôležité pre biodiverzitu, pretože poskytujú biotopy pre väčšinu suchozemskej biodiverzity.
Biodiverzitu je možné udržiavať rôznymi spôsobmi: ochranou ohrozených druhov, vytváraním chránených oblastí s obmedzenou alebo žiadnou ľudskou činnosťou alebo uplatňovaním postupov lesného hospodárstva, ktoré umožňujú zachovanie biodiverzity a zabezpečenie sociálno-ekonomického využívania lesov. 3.8.
Vzhľadom na skutočnosť, že väčšina lesov je obhospodarovaná, EHSV zdôrazňuje význam integrovaného prístupu k obhospodarovaniu lesov a ochrane biodiverzity, ktorý umožňuje kombinovanie viacerých funkcií lesov.
Výbor uznáva trhové a dobrovoľné opatrenia na ochranu biodiverzity a na sekvestráciu uhlíka vlastníkmi lesov a podporuje preskúmanie a zavádzanie systémov uhlíkových kreditov v rámci týchto opatrení. 3.9.
Schopnosť sekvestrácie uhlíka a biodiverzita lesov sa v jednotlivých členských štátoch výrazne líšia.
Rozdiely čiastočne súvisia s rôznymi prírodnými podmienkami a sčasti vyplývajú zo spôsobu obhospodarovania lesov a dlhodobého využívania.
Potreba chrániť a obnovovať lesy sa v rámci EÚ takisto líši, čo je potrebné zohľadniť pri určovaní toho, ktoré lesy je potrebné obnoviť alebo chrániť. 3.10.
EHSV podporuje pokračujúci výskum fyzikálnych, chemických a biologických procesov v lesoch a väzieb medzi zmenou klímy, lesnými ekosystémami a ľudskou činnosťou, aby sa zabezpečilo, že postupy obhospodarovania lesov budú založené na overených vedeckých poznatkoch.
Je tiež dôležité systematicky monitorovať a vymieňať si údaje o stave lesov, pričom sa majú v plnom rozsahu využívať digitálne nástroje a systémy a zároveň zabezpečiť primeranú ochranu údajov. 3.11.
EHSV podporuje iniciatívu zameranú na výsadbu troch miliárd stromov ako ukážkový projekt z praxe, a to vrátane dôsledného plánovania lokalít a druhov, prideľovania ľudských a finančných zdrojov, výsadby, obhospodarovania a podrobného monitorovania vývoja a výsledkov.
Takéto zalesňovanie nesmie viesť k hospodárskej súťaži s využívaním pôdy na produkciu potravín alebo k ignorovaniu potreby zachovávať na niektorých miestach otvorenú krajinu.
(2) (3) (4)
https://forest.eea.europa.eu/news/summary-for-policy-makers-state-of-europe2019s-forests-2020 http://www.fao.org/state-of-forests/en/ https://ec.europa.eu/jrc/en/science-update/forest-based-bioeconomy-and-climate-change-mitigation-trade-offs-and-synergies